Γνωμοδότηση της Οικονομικής και Κοινωνικής Επιτροπής για την «Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με το σχέδιο δράσης της ΕΕ: Δορυφορικές επικοινωνίες στην κοινωνία των πληροφοριών»

(97/C 355/03)

Στις 17 Μαρτίου 1997, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω ανακοίνωση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 16 Ιουλίου 1997. Εισηγητής ήταν ο κ. Mobbs.

Κατά την 348η σύνοδο ολομέλειας (συνεδρίαση της 1ης Οκτωβρίου 1997), η Οικονομική και Κοινωνική Επιτροπή υιοθέτησε με 80 ψήφους υπέρ και 1 κατά την ακόλουθη γνωμοδότηση.

1. Εισαγωγή

1.1. Η ευρωπαϊκή βιομηχανία θα πρέπει να υιοθετήσει μία δυναμικότερη και συνεκτικότερη προσέγγιση στο πεδίο των δορυφορικών επικοινωνιών και να βελτιώσει τη θέση της ως προς την παροχή υπηρεσιών και εφαρμογών στον τομέα των παγκόσμιων δορυφορικών επικοινωνιών.

1.2. Οι νέες απαιτήσεις που προκύπτουν λόγω της δημιουργίας της κοινωνίας των πληροφοριών έχουν ανάγκη από πρόσβαση και υποδομές στήριξης υψηλών επιδόσεων. Οι δορυφορικές υποδομές ικανοποιούν ολοένα και περισσότερες βασικές απαιτήσεις των χρηστών όπως προσωπική κινητικότητα και πρόσβαση σε ισχυρά, υψηλής δυναμικότητας, ευρωζωνικά δίκτυα. Οι παγκόσμιες δορυφορικές υποδομές καθίστανται, κατά συνέπεια, σημαντικό μέρος του παγκόσμιου οικονομικού συστήματος. Κατά συνέπεια, η ισχύς και η συνεκτικότητα της βιομηχανίας και των υπηρεσιών του τομέα των δορυφορικών επικοινωνιών έχουν υψηλή οικονομική και πολιτική σημασία για την Ευρώπη.

1.3. Οι πρωτοβουλίες που προέρχονται από τις ΗΠΑ για δορυφορικά συστήματα επικοινωνιών με πλανητική κάλυψη, ιδιαίτερα στον τομέα των δορυφορικών προσωπικών επικοινωνιών (S-PCS) και των προηγμένων ευρυζωνικών πολυμεσικών δορυφορικών συστημάτων, είναι σαφές ότι αναπτύσσονται σήμερα ταχύτατα. Στην περίπτωση που η Ευρώπη δεν αντιδράσει συντονισμένα διατρέχει τον κίνδυνο να αποκλεισθεί από τους πλέον υποσχόμενους τομείς της αγοράς (υπηρεσίες και εξοπλισμός).

1.4. Λόγω της ταχύτατης εξέλιξης της τεχνολογίας, της άρσης των ρυθμίσεων και της αυξανόμενης σύγκλισης του τομέα των ραδιοεκπομπών και των τηλεπικοινωνιών, η ανάπτυξη των δορυφορικών επικοινωνιών έχει ιδιαίτερη στρατηγική και εμπορική σημασία για την Ευρώπη.

1.5. Στην ανακοίνωση της Επιτροπής διατυπώνεται η άποψη ότι η Ευρώπη δεν είναι σε θέση να καταστεί και να παραμείνει σημαντική δύναμη στον εν λόγω τομέα. Η εν λόγω άποψη δεν βασίζεται σε κανένα ιδιαίτερο στοιχείο εκτός της υποσημείωσης 4 η οποία αναφέρεται σε μία τελική έκθεση της ομάδας εργασίας της συμβουλευτικής επιτροπής για βιομηχανική έρευνα και ανάπτυξη (IRDAC) (Οκτώβριος 1996). Η εν λόγω έκθεση περιλαμβάνει ορισμένες αποκαλυπτικές παρατηρήσεις σχετικά με την επικρατούσα σήμερα κατάσταση, ορισμένες από τις οποίες είναι ιδιαίτερα σημαντικές.

1.5.1. Η έκθεση της ομάδας εργασίας έχει ως αντικείμενο τις δορυφορικές επικοινωνίες (και τη δορυφορική πλοήγηση). Οι αγορές στους δύο αυτούς τομείς αναπτύσσονται ταχύτατα, ενώ η θέση που κατέχει η ευρωπαϊκή δορυφορική βιομηχανία αποτελεί πηγή ανησυχιών. Παραδείγματος χάρη, η ευρωπαϊκή βιομηχανία, ενώ διαθέτει σε πολλούς τομείς την ίδια τεχνολογική βάση με τις ΗΠΑ, υστερεί ως προς την απαραίτητη κρίσιμη μάζα σε σχέση με τους κύριους ανταγωνιστές της των ΗΠΑ.

1.5.2. Οι δημόσιες δαπάνες των ευρωπαϊκών κυβερνήσεων μειώνονται με αποτέλεσμα να μην επαρκούν για την παροχή της αναγκαίας βάσης Ε& ΤΑ για την κατασκευαστική βιομηχανία δορυφορικών επικοινωνιών. Η εξέλιξη αυτή συμπίπτει με τις προσπάθειες εξυγίανσης της ευρωπαϊκής βιομηχανίας δορυφορικών επικοινωνιών, που έχουν ως στόχο την αντιμετώπιση του έντονου ανταγωνισμού των κολοσσών των ΗΠΑ και οι οποίες, σύμφωνα με τις ενδείξεις, έχουν ολέθριες συνέπειες για την παρεχόμενη κυβερνητική υποστήριξη προς τις φθίνουσες σημαντικότερες εθνικές εταιρείες.

1.5.3. Η έκρηξη που χαρακτηρίζει την ανάπτυξη των νέων εφαρμογών δορυφορικών επικοινωνιών (προσωπικές κινητές επικοινωνίες, διαλογικές υπηρεσίες στον τομέα των πολυμέσων, αερομεταφερόμενες επικοινωνίες, ψηφιακή τηλεόραση/βίντεο ή ραδιοεκπομπές, αποστολή μηνυμάτων και συγκέντρωση δεδομένων) έχει ως αποτέλεσμα τη δημιουργία ενός έντονα ανταγωνιστικού περιβάλλοντος στην αλυσίδα της αγοράς «δορυφόροι - επίγειοι σταθμοί - υπηρεσίες», που απαιτεί δραστικές βελτιώσεις ως προς την παραγωγικότητα και θέτει νέες προκλήσεις στον τομέα της Ε& ΤΑ.

1.5.4. Η κατάκτηση εκ μέρους των ευρωπαϊκών βιομηχανιών ενός δικαίου μεριδίου στη μελλοντική δορυφορική αγορά είναι ιδιαίτερης στρατηγικής σημασίας δεδομένου ότι: α) θα δώσει εξαρχής πρόσβαση στις ευρωπαϊκές βιομηχανίες στις μελλοντικές παράγωγες αγορές που θα προκύψουν και β) στην περίπτωση απουσίας της ευρωπαϊκής βιομηχανίας οι ΗΠΑ θα μονοπωλήσουν εκ των πραγμάτων τον εν λόγω τομέα.

1.5.5. Επί του παρόντος η δορυφορική βιομηχανία των ΗΠΑ είναι, με μεγάλη διαφορά, η ισχυρότερη παγκοσμίως λόγω της ουσιαστικής συνεργασίας της κυβέρνησης των ΗΠΑ και της βιομηχανίας και την υιοθέτηση μίας βιομηχανικής πολιτικής που αποσκοπεί στην παγκόσμια κυριαρχία στην εν λόγω αγορά. Αυτό δεν συμβαίνει στην Ευρώπη.

1.6. Μετά από διάφορες εκθέσεις και διάφορες συνεδριάσεις κατά τη διάρκεια των τελευταίων δώδεκα μηνών και λαμβάνοντας υπόψη τις πρόσφατες εκτιμήσεις της υφιστάμενης κατάστασης, που επισημαίνουν την ανάγκη ανάληψης θετικής δράσης εκ μέρους της Ευρώπης προκειμένου να βελτιωθεί η μη ικανοποιητική σήμερα κατάσταση, η Επιτροπή υπέβαλε την ανακοίνωσή της σχετικά με το σχέδιο δράσης της ΕΕ για τις δορυφορικές επικοινωνίες στην κοινωνία των πληροφοριών.

2. Η ανακοίνωση της Επιτροπής

2.1. Το προτεινόμενο σχέδιο δράσης της Επιτροπής συνιστά την υιοθέτηση μίας δυναμικότερης και συνεκτικότερης προσέγγισης εκ μέρους της Ευρώπης στον τομέα των δορυφορικών τηλεπικοινωνιών δεδομένου ότι η Ευρώπη υστερεί σημαντικά έναντι των ΗΠΑ τόσο όσον αφορά την τεχνολογία όσο και το ρυθμιστικό πλαίσιο.

2.2. Τα έσοδα που θα προκύψουν κατά τα επόμενα δέκα έτη στους διάφορους τομείς της αγοράς (δορυφόροι, τερματικά και υπηρεσίες) λόγω της εφαρμογής καινοτόμων δορυφορικών συστημάτων προσωπικών επικοινωνιών και προηγμένων ευρυζωνικών δορυφορικών συστημάτων αναμένεται να ανέλθουν σε 400 δισεκατομμύρια δολάρια ΗΠΑ.

2.3. Το κεφάλαιο με τίτλο «Αντικείμενο του σχεδίου δράσης» (Μέρος 2) περιλαμβάνει μία σειρά δράσεων που αποσκοπούν στην ολοκλήρωση της εσωτερικής αγοράς, στην ενίσχυση της βιομηχανικής και πολιτικής θέσης της Ευρώπης σε διεθνές επίπεδο και στην ενίσχυση των προσπαθειών Ε& ΤΑ. Η ανακοίνωση προσδιορίζει τρεις κύριους τομείς στους οποίους θα πρέπει να επικεντρωθεί το ενδιαφέρον και προτείνει την ανάληψη 16 ειδικών δράσεων με τους ακόλουθους τίτλους:

2.3.1. Η ολοκλήρωση της εσωτερικής αγοράς στις δορυφορικές επικοινωνίες (Μέρος 3)

- προσδιορισμός των φραγμών που απομένουν στην εσωτερική αγορά 7

- ανασκόπηση της αποτελεσματικότητας και έγκαιρης εφαρμογής των μέτρων και διαδικασιών της Ευρωπαϊκής Διάσκεψης των διοικήσεων των ταχυδρομείων και τηλεπικοινωνιών (CEPT) () 7

- ανασκόπηση της αποτελεσματικότητας και έγκαιρης εφαρμογής των Ευρωπαϊκών προσπαθειών τυποποίησης 7

- ανασκόπηση της μελλοντικής λειτουργίας των Διεθνών Δορυφορικών Οργανισμών (ISO) ().

2.3.2. Η ενίσχυση της ευρωπαϊκής θέσης σε διεθνές επίπεδο (Μέρος 4)

- βελτίωση της πρόσβασης στην αγορά,

- διασφάλιση της πρόσβασης σε τροχιές και συχνότητες,

- βελτίωση της βιομηχανικής θέσης σε διεθνείς αγορές.

2.3.3. Ενίσχυση της ευρωπαϊκής Ε& ΤΑ και την ανάπτυξη εφαρμογών (Μέρος 5)

2.4. Συμπεράσματα (Μέρος 6) στα οποία περιλαμβάνεται χρονοδιάγραμμα για την υλοποίηση των δράσεων που παρουσιάσθηκαν, οι περισσότερες από τις οποίες θα πρέπει να έχουν ολοκληρωθεί μέχρι το τέλος του 1997.

3. Γενικές παρατηρήσεις

3.1. Η ΟΚΕ συμμερίζεται την ανησυχία της Επιτροπής σχετικά με τον κίνδυνο που διατρέχει η Ευρώπη να παρουσιάσει σημαντική καθυστέρηση στον τομέα της παροχής δορυφορικών υπηρεσιών. Αυτό οφείλεται, εν μέρει, στη μη ικανοποιητική ανάπτυξη κοινών κοινοτικών αμυντικών και διαστημικών πολιτικών, γεγονός που έχει αρνητικές εμπορικές συνέπειες ως προς τον τομέα των δορυφορικών επικοινωνιών, σύμφωνα με την έκθεση της συμβουλευτικής επιτροπής για βιομηχανική έρευνα και ανάπτυξη (IRDAC) (Βλ. σημείο 1.5.5).

3.2. Εντούτοις, η ΟΚΕ θεωρεί ότι κύριος στόχος της Επιτροπής θα πρέπει να είναι:

- η πλήρης εφαρμογή του συνόλου της υφιστάμενης στην ΕΕ νομοθεσίας στους τομείς που καλύπτει η πρόταση της Επιτροπής και η επανεξέταση των υφιστάμενων φραγμών ως προς την πρόσβαση στην εσωτερική αγορά 7

- η διασφάλιση της συμμόρφωσης προς τις διεθνείς εμπορικές συμφωνίες και ρυθμίσεις που αφορούν τις δορυφορικές επικοινωνίες και η ενίσχυση της θέσης της Ευρώπης στα διεθνή βήματα 7

- η βελτίωση και ο συντονισμός της Ε& Α και των εφαρμογών που αναπτύσσονται σε στενή συνεργασία με την Ευρωπαϊκή Υπηρεσία Διαστήματος (ESA) ().

3.3. Στη γνωμοδότησή της για τις δορυφορικές υπηρεσίες προσωπικών επικοινωνιών [COM(95) 529] (), η ΟΚΕ εξέφρασε την ανησυχία της για το γεγονός ότι η Επιτροπή επιδιώκει να συμμετάσχει ενεργά στους διεθνείς οργανισμούς όπως η Διεθνής Ένωση Τηλεπικοινωνιών (ITU) (), η Ευρωπαϊκή Διάσκεψη των Διοικήσεων των Ταχυδρομείων και Τηλεπικοινωνιών (CEPT) και οι Διεθνείς Δορυφορικοί Οργανισμοί (ISO). Η ΟΚΕ αντιτίθεται σε οιαδήποτε αλληλοεπικάλυψη των εργασιών στον εν λόγω τομέα. Εντούτοις η ΟΚΕ συμφωνεί ότι η Επιτροπή θα πρέπει να ενισχύσει την συνεργασία και τον συντονισμό της ΕΕ με διεθνείς οργανισμούς στον τομέα των δορυφορικών επικοινωνιών.

3.4. Παρά το γεγονός ότι η ΟΚΕ εκφράζει την ικανοποίησή της για τα αναμενόμενα έσοδα κατά τα επόμενα δέκα έτη (σημείο 2.2), εκφράζει τη λύπη της για το γεγονός ότι η Επιτροπή δεν είναι σε θέση να παρουσιάσει συγκεκριμένα στοιχεία σχετικά με τις επιπτώσεις που θα έχει η εξέλιξη αυτή στην αγορά, στη βιομηχανία, και στην απασχόληση. Δεδομένου ότι όλα τα είδη τηλεπικοινωνιών αποτελούν μέρος μίας επεκτεινόμενης αγοράς, η ΟΚΕ θεωρεί ότι η Επιτροπή θα πρέπει να εξετάσει και να παράσχει συμβουλές σχετικά με τους τρόπους και τον βαθμό στον οποίο η εν λόγω αύξηση των εσόδων μπορεί να αντισταθμίσει τη φθίνουσα πορεία άλλων αγορών και βιομηχανιών.

4. Ειδικές παρατηρήσεις

4.1. Η ΟΚΕ συμφωνεί με την Επιτροπή ότι απαιτείται η ανάληψη δράσης με στόχο τη μεγαλύτερη διείσδυση στην αγορά των διασυνοριακών δορυφορικών τεχνολογιών (υπηρεσίες και εφαρμογές), η οποία παραμένει σημαντικά λιγότερο αναπτυγμένη στην ΕΕ σε σχέση με οιαδήποτε άλλη βιομηχανική χώρα. Αυτό οφείλεται:

- στο διστακτικότητα ορισμένων κρατών μελών να εφαρμόσουν πλήρως τις σχετικές οδηγίες, ιδιαίτερα τις οδηγίες για το Δορυφορικό Εξοπλισμό 93/97/ΕΟΚ και τις Δορυφορικές Υπηρεσίες 94/46/ΕΟΚ 7

- στην ανεπαρκή εναρμόνιση και την έλλειψη συντονισμού των διαδικασιών χορήγησης αδειών των κρατών μελών ().

4.2. Αναφορικά με το σημείο Α1: η ΟΚΕ υποστηρίζει πλήρως την πρόθεση της Επιτροπής να καταβάλει περισσότερες προσπάθειες για την επίτευξη της πλήρους εφαρμογής του συνόλου της νομοθεσίας της ΕΕ που αφορά τις δορυφορικές τηλεπικοινωνίες.

4.3. Αναφορικά με το σημείο Α2: η ΟΚΕ επιδοκιμάζει την πρωτοβουλία να ζητηθεί από τη βιομηχανία να προσδιορίσει όλα ρυθμιστικά εμπόδια στην εισαγωγή δορυφορικών συστημάτων επικοινωνίας και υπηρεσιών. Θα πρέπει, επίσης, να ληφθούν τα κατάλληλα ρυθμιστικά μέτρα, εάν συντρέχει λόγος, για την εξάλειψη των εμποδίων που έχουν προσδιορισθεί. Βεβαίως, απαιτείται η εκπόνηση εκθέσεων εκ μέρους της Επιτροπής σχετικά με την αποτελεσματικότητα των μέτρων που έχουν ήδη ληφθεί, προκειμένου να προσδιορισθούν τα αναποτελεσματικά μέτρα και τα μέτρα εκείνα τα οποία έχουν ως αποτέλεσμα τη δημιουργία εμποδίων στην πρόσβαση στην αγορά.

4.4. Αναφορικά με το σημείο Α3: η ευρωπαϊκή διάσκεψη των διοικήσεων των ταχυδρομείων και τηλεπικοινωνιών (CEPT) απαιτείται να επιταχύνει τις προσπάθειές της για την εναρμόνιση των όρων χορήγησης αδειών, την εναρμονισμένη χρήση των συχνοτήτων, τη μεγαλύτερη αποτελεσματικότητα των διαδικασιών λήψης των ρυθμιστικών αποφάσεων και την εφαρμογή τους. Κατά συνέπεια, η ΟΚΕ επιδοκιμάζει την απόφαση (Βλ. υποσημείωση 2) για την θέσπιση μίας συντονισμένης προσέγγισης της χορήγησης αδειών δορυφορικών προσωπικών επικοινωνιών (S-PCS). Με την εν λόγω απόφαση, στόχος της οποίας είναι η διευκόλυνση της εισαγωγής των δορυφορικών προσωπικών επικοινωνιών στην Ευρώπη, δίδεται η εντολή στη CEPT να προβεί στην εναρμόνιση της χρήσης των συχνοτήτων και των προϋποθέσεων για τη χορήγηση αδείας παροχής των εν λόγω υπηρεσιών.

4.4.1. Οι δράσεις της CEPT απαιτούν τη συναίνεση όχι μόνο της ΕΕ αλλά και των άλλων μελών, γεγονός που καθιστά ακόμη σημαντικότερη την ανάγκη συντονισμού στο εσωτερικό της ΕΕ.

4.5. Αναφορικά με το σημείο Α4: λόγω της τεχνολογικής ανάπτυξης των προσωπικών και προηγμένων υπηρεσιών στον τομέα των πολυμέσων, οι προσπάθειες τυποποίησης του Ευρωπαϊκού Ιδρύματος Τηλεπικοινωνιακών Προτύπων (ETSI) () θα πρέπει να επικεντρωθούν περισσότερο στην ένταξη των δορυφορικών επικοινωνιών στον συνολικό τομέα των κινητών επικοινωνιών, στα δίκτυα ευφυών και στα πολυμέσα. Η Επιτροπή θα πρέπει να ενθαρρύνει το ETSI ώστε οι προσπάθειες τυποποίησης που καταβάλει να λαμβάνουν υπόψη τις εξελίξεις στους προαναφερθέντες τομείς.

4.5.1. Η ΟΚΕ υποστηρίζει το αίτημα της Επιτροπής για την επανεξέταση του προγράμματος εργασίας του ETSI για τις δορυφορικές επικοινωνίες με σκοπό να διασφαλισθεί η συνεχής, αποτελεσματική, και κατάλληλη ανάπτυξη προτύπων που λαμβάνουν υπόψη τις απαιτήσεις της αγοράς. Θα πρέπει να αποφευχθεί η εφαρμογή ακατάλληλων ρυθμιστικών διαδικασιών που δεν λαμβάνουν υπόψη της εξελίξεις της αγοράς.

4.6. Αναφορικά με το σημείο Α6: η Επιτροπή προτίθεται να επανεξετάσει τις εξελίξεις στο πλαίσιο των Διεθνών Δορυφορικών Οργανισμών (INTELSAT, INMARSAT και EUTELSAT). Εντούτοις, ορισμένα κράτη μέλη συμμετέχουν, ήδη, σε συζητήσεις για την αναδιάρθρωση των εν λόγω οργανισμών (προκειμένου να συμβαδίζουν με τις απαιτήσεις μίας ταχύτατα αναπτυσσόμενης, απελευθερωμένης, και δυναμικής βιομηχανίας), που πιθανόν να έχουν ως αποτέλεσμα την εγκατάσταση εμπορικών επιχειρήσεων στην ΕΕ. Παρά το γεγονός ότι η Επιτροπή δεν συμμετέχει επίσημα στους Διεθνείς Δορυφορικούς Οργανισμούς (ISO), η λειτουργία των οποίων βασίζεται σε Συνθήκες, η Επιτροπή θα πρέπει να διατηρεί στενή επαφή με τα κράτη μέλη που συμμετέχουν στους εν λόγω οργανισμούς προκειμένου να διασφαλισθεί η συμμόρφωση των εν λόγω οργανισμών προς το Κοινοτικό Δίκαιο και τους κοινοτικούς κανόνες ανταγωνισμού.

4.6.1. Η Διεθνής Ένωση Τηλεπικοινωνιών (ITU) βασίζει τη λειτουργία της στην αρχή σύμφωνα με την οποία η κατανομή των συχνοτήτων γίνεται ανάλογα με τη σειρά προτεραιότητας υποβολής των αιτήσεων. Λόγω του γεγονότος αυτού διατρέχεται ο κίνδυνος να υποβληθούν αιτήσεις για την παραχώρηση συχνοτήτων πριν από την ολοκλήρωση της διαδικασίας ελέγχου της συμμόρφωσης (υποβολή πλήρους χρηματοοικονομικής και τεχνικής αίτησης) εκ μέρους των εθνικών ρυθμιστικών αρχών, απλώς για να υπάρξει καλύτερη σειρά προτεραιότητας. Ο ΠΟΕ λειτουργεί βάσει της αρχής της ύπαρξης πλήρους εμπορικής δικαιοσύνης στην αγορά. Ο τρόπος λειτουργίας των εν λόγω οργανισμών διαφέρει και για τον λόγο αυτό απαιτείται μεγαλύτερη συνεργασία και συντονισμός στο πλαίσιο της ΕΕ.

4.6.2. Επιβάλλεται ιδιαίτερα να καθορισθεί κοινή θέση των κρατών μελών της ΕΕ για να εξασφαλισθεί η αποτελεσματική εκπροσώπηση στην Παγκόσμια Διάσκεψη Ραδιοεπικοινωνιών (WRC-97) που αρχίζει τον Οκτώβριο του 1997. Χρειάζεται μεγαλύτερη δραστηριοποίηση της Ευρωπαϊκής Ένωσης για το σκοπό αυτόν.

4.7. Αναφορικά με το σημείο Α7: η ΟΚΕ υποστηρίζει τόσο την επιθυμία όσο και τις προτεινόμενες δράσεις της Επιτροπής για την ενίσχυση της θέσης της Ευρώπης σε διεθνές επίπεδο, στο πλαίσιο της κοινής εμπορικής πολιτικής και, κυρίως, του ΠΟΕ.

4.8. Αναφορικά με τα σημεία Α8/9: η ΟΚΕ συμφωνεί με την Επιτροπή ότι θα πρέπει να αναληφθεί δράση με στόχο να υποστηριχθεί η ευρωπαϊκή βιομηχανία. Η συνεργασία της CEPT με την Επιτροπή εξυπηρετεί κατά τον καλύτερο τρόπο τα συμφέροντα της βιομηχανίας.

4.9. Αναφορικά με το σημείο Α13: Η πιθανή ανάληψη συμπληρωματικών δράσεων με την Ευρωπαϊκή Υπηρεσία Διαστήματος (ESA) και άλλους οργανισμούς είναι δυνατόν να δημιουργήσει προσδοκίες μελλοντικών δράσεων και δαπανών. Κατά συνέπεια, απαιτείται ιδιαίτερη προσοχή ώστε να μη δημιουργηθούν υπερβολικές προσδοκίες, ιδιαίτερα όσον αφορά τη πρόθεση της Επιτροπής να χρησιμοποιήσει ιδιωτικές πρωτοβουλίες και χρηματοδότηση για την προώθηση του δορυφορικού τομέα. Η συνεργασία με τη βιομηχανία είναι θετική αλλά θα πρέπει να αποφευχθεί η άσκοπη αλληλοεπικάλυψη των εργασιών, δεδομένου ότι πραγματοποιούνται ήδη διαβουλεύσεις με τη βιομηχανία στο πλαίσιο της κατάρτισης του επικείμενου 5ου Προγράμματος Πλαισίου για Ε& ΤΑ [COM(97) 47 τελικό].

4.10. Αναφορικά με το σημείο Α14: η ΟΚΕ επιδοκιμάζει την ένταξη της Ε& ΤΑ στις υπηρεσίες δορυφορικών επικοινωνιών. Η ΟΚΕ θα υποστηρίξει την ανάληψη μη ανταγωνιστικών δραστηριοτήτων Ε& ΤΑ που ανταποκρίνονται στις ανάγκες της αγοράς και στις εξελίξεις της τεχνολογίας. Οι δραστηριότητες αυτές θα πρέπει να επικεντρωθούν στον τομέα των γενικών δορυφορικών τεχνολογιών και να μην περιλάβουν πρότυπα δίκτυα που πιθανόν να συνδέονται άμεσα με την αγορά, γεγονός που μπορεί να έχει ως αποτέλεσμα τη χορήγηση επιλεκτικών ενισχύσεων σε μία έντονα ανταγωνιστική αγορά.

4.11. Η ΕΕ θα μπορούσε να συμβάλει στα προγράμματα της Ευρωπαϊκής Υπηρεσίας Διαστήματος (ESA) τα οποία θα πρέπει να βασίζονται σε εμπορικά κριτήρια, μέσω των συμμετεχόντων κρατών μελών. Οιαδήποτε δραστηριότητα στον τομέα της δορυφορικής τεχνολογίας, για να είναι αξιόπιστη, απαιτεί τη διάθεση σημαντικών ποσών (τουλάχιστον 500 εκατομμύρια Ecu), γεγονός το οποίο μπορεί να προκαλέσει προβλήματα σε σχέση με τον προϋπολογισμό του 5ου Προγράμματος Πλαισίου για την Κοινωνία των Πληροφοριών (ο οποίος δεν είναι δυνατόν να υπερβεί τα 4 δισεκατομμύρια Ecu).

4.12. Η ανάπτυξη του συνόλου των τηλεπικοινωνιακών δραστηριοτήτων έχει ιδιαίτερα σημαντικές πολιτικές και πολιτισμικές επιπτώσεις. Οι τηλεπικοινωνίες, και ιδιαίτερα οι δορυφορικές επικοινωνίες, δεν γνωρίζουν ούτε περιορίζονται από εθνικά σύνορα. Λόγω του γεγονότος αυτού τίθεται το ζήτημα του δημοκρατικού ελέγχου και της ρύθμισης των μέσων μαζικής ενημέρωσης, τα οποία μπορούν να επηρεάσουν σημαντικά, ίσως ακόμη και να παρέμβουν, στην καθημερινή ζωή των πολιτών. Η ΟΚΕ εκφράζει τη λύπη της για το γεγονός ότι η Επιτροπή στην ανακοίνωσή της δεν εξετάζει την εν λόγω εξέλιξη.

5. Πρόσθετες παρατηρήσεις

5.1. Το σχέδιο δράσης της Επιτροπής δεν αναφέρεται σε ένα πρακτικό πρόβλημα που αντιμετωπίζει η δορυφορική βιομηχανία στην Ευρώπη: τη διαθεσιμότητα κεφαλαίων επιχειρηματικού κινδύνου. Η ΟΚΕ θεωρεί ότι η Επιτροπή θα πρέπει να εξετάσει και να προτείνει μία στρατηγική για τη διευκόλυνση της εισαγωγής καινοτομιών ως προς τη χρηματοδότηση της μακροπρόθεσμης χρηματοδοτικής μίσθωσης δορυφορικών αναμεταδοτών με στόχο την αύξηση της δορυφορικής δυναμικότητας της Ευρώπης.

Βρυξέλλες 1η Οκτωβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() CEPT = Conference of European Post and Telecommunications.

() ISO = International Satellite Organizations.

() ESA = European Space Agency.

() Γνωμοδότηση σχετικά με την πρόταση απόφασης του Ευρωπαϊκού Κοινοβουλίου και του Συμβουλίου για την ανάληψη δράσης σε επίπεδο Ένωσης στον τομέα των δορυφορικών υπηρεσιών προσωπικών επικοινωνιών στην ΕΕ - σημεία 3.4.1 και μετά, ΕΕ C 204 της 15. 4. 1996.

() ITU = International Telecommunications Union.

() Βλ. απόφαση του Ευρωπαϊκού Κοινοβουλίου και του Συμβουλίου 710/97/ΕΚ της 24ης Μαρτίου 1997 σχετικά με τη συντονισμένη προσέγγιση της χορήγησης αδειών στο πεδίο των δορυφορικών υπηρεσιών προσωπικών επικοινωνιών στην Ευρωπαϊκή Ένωση και την οδηγία του Ευρωπαϊκού Κοινοβουλίου και του Συμβουλίου σχετικά με το κοινό πλαίσιο γενικών και ειδικών αδειών στο πεδίο των τηλεπικοινωνιακών υπηρεσιών (Οδηγία 97/13/ΕΚ της 10. 4. 1997).

() ETSI = European Telecommunications Standards Institute.